Document ID: 32014R0799

KOMISJONI RAKENDUSMÄÄRUS (EL) nr 799/2014,
24. juuli 2014,
millega määratakse kindlaks rakendamise aasta- ja lõpparuande näidised vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. aprilli 2014. aasta määrust (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted, (1) eriti selle artikli 54 lõiget 8,
olles konsulteerinud määruse (EL) nr 514/2014 artikli 59 lõike 1 alusel loodud Varjupaiga-, Rände-, Integratsioonifondi ning Sisejulgeolekufondi komiteega,
ning arvestades järgmist:
(1)
Määrus (EL) nr 514/2014 ja määruse (EL) nr 514/2014 artikli 2 lõikes a osutatud erimäärused moodustavad raamistiku liidupoolseks rahastamiseks, et toetada vabadusel, turvalisusel ja õigusel rajaneva ala väljaarendamist.
(2)
Määrusega (EL) nr 514/2014 on ette nähtud, et liikmesriigid esitavad komisjonile rakendamise aastaaruande iga riikliku programmi kohta. Samuti tuleb liikmesriikidel esitada 2023. aasta lõpuks riiklike programmide rakendamise lõpparuanne. Selleks et tagada komisjonile esitatava teabe järjepidevus ja võrreldavus, tuleb kindlaks määrata rakendamise aasta- ja lõpparuande näidised.
(3)
Selleks et käesolevas määruses sätestatud meetmeid oleks võimalik viivitamata kohaldada ja et riiklike programmide heakskiitmine ei viibiks, peaks käesolev määrus jõustuma järgmisel päeval pärast selle avaldamist Euroopa Liidu Teatajas.
(4)
Määrus (EL) nr 514/2014 ja seega ka käesolev määrus on Ühendkuningriigi ja Iirimaa suhtes siduvad.
(5)
Määrus (EL) nr 514/2014 ja käesolev määrus ei ole Taani suhtes siduvad.
(6)
Käesoleva määrusega ette nähtud meetmed on kooskõlas Varjupaiga-, Rände-, Integratsioonifondi ning Sisejulgeolekufondi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Rakendamisaruannete näidised
Rakendamise aasta- ja lõpparuande näidised on esitatud lisas.
Need tuleks komisjonile esitada komisjoni rakendusmääruse (EL) nr 802/2014 (2) artikliga 2 ette nähtud elektroonilise andmevahetussüsteemi kaudu.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ning liikmesriikides vahetult kohaldatav kooskõlas aluslepingutega.
Brüssel, 24. juuli 2014

Labels: 2
4
11
5
7
0
12
15